กนง.เล็งนำปัจจัยชุมนุมเสื้อแดงพิจารณาดอกเบี้ย 21 เม.ย.นี้
ธปท.ชี้การชุมนุมเสื้อแดงเริ่มกระทบการบริโภค กนง.เตรียมไปเป็นปัจจัยพิจารณาดอกเบี้ย 21 เม.ย.
7 เม.ย. 2553

ธปท.ชี้การชุมนุมเสื้อแดงเริ่มกระทบการบริโภค กนง.เตรียมไปเป็นปัจจัยพิจารณาดอกเบี้ย 21 เม.ย.
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวถึงความท้าทายในการดำเนินนโยบายการเงินในปีนี้ว่า ภาวะเศรษฐกิจของไทยในขณะนี้ หากพิจารณาจากดัชนีเครื่องชี้ต่าง ๆ ถือว่ามีแนวโน้มที่ดีขึ้นอย่างต่อเนื่อง แต่ปัจจัยจากการชุมนุมทางการเมืองก็กลายเป็นปัจจัยเสี่ยงตัวหนึ่งที่อาจจะกระทบต่อการฟื้นตัวทางเศรษฐกิจ เนื่องจากเริ่มส่งผลกระทบต่อการบริโภคในประเทศและการจับจ่ายใช้สอยลดลงบ้างแล้ว ฉะนั้นคณะกรรมการนโยบายการเงินน่าจะนำปัจจัยดังกล่าวที่ส่งผลกระทบต่อการบริโภคไปพิจารณาการตัดสินใจปรับอัตราดอกเบี้ยนโยบายในวันที่ 21 เม.ย.นี้
"เศรษฐกิจไทยยังมีข้อดี ที่เติบโตได้ตามการฟื้นตัวเศรษฐกิจในต่างประเทศที่เริ่มปรับดีขึ้น ทำให้การส่งออกยังเป็นหัวใจหลักในการเติบโต แต่ถ้าการชุมนุมยังกระทบการบริโภครวมถึงภาคการท่องเที่ยวไปนาน ๆ จุดนี้ก็อาจจะกระทบหรือมีผลต่อการเติบโตของเศรษฐกิจเราด้วย" นางสุชาดากล่าว
ผู้ช่วยผู้ว่าการ ธปท. กล่าวต่อว่า อัตราแลกเปลี่ยนค่าเงินบาทตั้งแต่ต้นปีถึงปัจจุบันแข็งค่าขึ้นแล้วประมาณ 3% ยังไม่เป็นอุปสรรคต่อการเติบโตของภาคการส่งออก เนื่องจากธปท.มีการดูแลค่าเงินบาทไม่ให้กระทบต่อความสามารถในการแข่งขันและไม่ให้ผันผวนในช่วงภาวะที่มีเงินทุนไหลเข้ามาในไทย ทั้งในตลาดหุ้นและตลาดพันธบัตรอย่างต่อเนื่องอยู่แล้ว
ขณะเดียวกัน หากมองอีกด้าน การที่เงินบาทแข็งค่า เศรษฐกิจไทยก็ได้ประโยชน์ด้วยเช่นกัน อาทิ ช่วยเรื่องราคาน้ำมันไม่ให้แพงขึ้นเร็วเกินไป และยังช่วยให้ผู้ประกอบการสามารถเลือกนำเงินไปหาผลตอบแทนที่ดีในต่างประเทศได้ด้วย